
A kiszáradás EPT faunára gyakorolt hatásának vizsgálata mecseki kisvízfolyásokban

A klímaváltozás hatásának erősödésével a vízfolyások időszakossága egyre elterjedtebb jelenséggé fog válni a közel jövőben, és olyan éghajlati területeken is meg fognak jelenni ilyen típusú vizek, ahol eddig nem voltak jellemzőek. A kiszáradás makroszkópikus vízi gerinctelen-közösségekre gyakorolt hatására Magyarországon eddig kevés kutatás irányult. Kutatásunkban a mecseki Bükkösdi-víz vízgyűjtőjének állandó és időszakos vízfolyásainak EPT-közösségeit hasonlítottuk össze egyedszám és taxonszám alapján. A kérészek, álkérészek és tegzesek a vízi gerinctelenek egyik legérzékenyebb csoportját képezik, ezért feltételeztük, hogy a két vízfolyástípus között különbség lesz kimutatható. Munkánk során korábbi kutatásokhoz hasonló tapasztalataink voltak. Az NMDS szórásdiagramján jól elkülönültek az általunk meghatározott vízfolyás típusok. Az EPT-együttesek egyedszámadatai alapján a csatorna jellegű vízfolyások szignifikánsan különböznek az állandó és a rövid időre kiszáradó középhegységi patakoktól. A hosszú időre kiszáradó vízfolyásokra jellemző alacsony egyedszám korábbi kutatások eredményeivel egybevág. A kiszáradó vízfolyásoknál megfigyelhető kiugró értékekre a különböző túlélési stratégiák (medencékbe történő túlélés, szárazságtűrő tojások, sajátos életciklus) magyarázatul szolgálhatnak. A hosszú időre kiszáradó vízfolyások esetében a közösségek taxonszáma alapján különbözött az állandó és rövid időre kiszáradó vízfolyásoktól is. Annak ellenére, hogy a Magyarország területén csak a közel múltban jelent meg a vízfolyások klímaváltozás által indukált kiszáradása, az EPT-közösségek egyes szerkezeti jellemzői között különbségek mutatkoztak. A vízfolyások kiszáradása a jövőben egyre elterjedtebb jelenség lesz, és valószínűleg ezek a különbségek még határozottabbak lesznek.



